6. โครงการในอนาคต (Future Plan)

การขยายพื้นที่การให้บริการในกรุงเทพมหานคร

  จากการที่จำนวนผู้ป่วยที่เข้ารับการรักษาพยาบาลในโรงพยาบาลบำรุงราษฎร์
  กรุงเทพมหานครเพิ่มมากขึ้นทุกปี บริษัทคาดว่าสถานที่ให้บริการจะไม่เพียงพอในอนาคตอันใกล้
  บริษัทจึงมีแผนในการขยายพื้นที่ในการให้บริการภายใน 4 – 6 ปี ข้างหน้าดังนี้

  1. บริษัทได้ดำเนินการสร้างอาคารบำรุงราษฎร์ อินเตอร์เนชั่นแนล คลินิก
  ซึ่งเป็นอาคารผู้ป่วยนอกใหม่ สูง 22 ชั้น มีพื้นที่ใช้สอยรวม 25,000 ตารางเมตร
  และคาดว่าจะมีมูลค่าการลงทุนประมาณ 1.5 พันล้านบาท บริษัทได้เปิดให้บริการ 10
  ชั้นแรกเพื่อเป็นอาคารจอดรถ ซึ่งสามารถจอดรถได้ประมาณ 800 คัน ส่วนอีก 12
  ชั้นเป็นคลินิกผู้ป่วยนอกและบริการสนับสนุนต่างๆ โดยบริษัทได้เปิดชั้น 11
  เป็นศูนย์ตรวจสุขภาพเมื่อต้นปี 2550 นอกจากนี้บริษัทคาดว่าจะเปิดให้บริการอีก 7 ชั้น ในกลางปี
  2551 และบริษัทมีแผนทยอยเปิดให้บริการส่วนที่เหลือตามความจำเป็นและเหมาะสม

  2. บริษัทได้เข้าซื้อที่ดิน และอาคารบีเอช ทาวเวอร์ จากธนาคารกรุงเทพ จำกัด (มหาชน)
  เมื่อต้นปี 2551 เป็นจำนวนเงิน 470 ล้านบาท โดยปัจจุบันบริษัทใช้อาคารบีเอช ทาวเวอร์
  เป็นที่พักอาศัยของครอบครัวและญาติของผู้ป่วย และบริษัทมีโครงการที่จะปรับเปลี่ยนอาคารบีเอช
  ทาวเวอร์ ให้เป็นเตียงผู้ป่วยใน
  เนื่องจากบริษัทคาดว่าจำนวนเตียงให้บริการของผู้ป่วยในในอาคารโรงพยาบาลปัจจุบัน
  จะไม่เพียงพอในอีกสามปีข้างหน้า โดยบริษัทคาดว่าจะใช้เงินลงทุนประมาณ 700 ล้านบาท

  3. บริษัทอยู่ระหว่างปรับปรุงและยกระดับห้องพักผู้ป่วยและสิ่งอำนวยความสะดวกอื่นๆ
  ในอาคารโรงพยาบาลปัจจุบัน เนื่องจากอาคารดังกล่าวมีการใช้งานมานานกว่า 10 ปี
  การปรับปรุงนี้รวมถึงการทะยอยปรับปรุงห้องพักผู้ป่วยในที่ใช้ในปัจจุบัน
  และการขยายพื้นที่คลินิกผู้ป่วยนอกที่ยังคงอยู่ในอาคารดังกล่าวขณะที่คลินิกอื่นย้ายไปที่อาคารบำรุงราษฎร์
  อินเตอร์เนชั่นแนล คลินิก
  โดยคาดว่าจะใช้เวลาในการปรับปรุงอาคารโรงพยาบาลปัจจุบันประมาณสามปี
  และจะใช้เงินทุนประมาณ 800 ล้านบาท

  บริษัทมีแผนที่จะทยอยเปิดพื้นที่ให้บริการเพิ่ม ตามความต้องการที่เพิ่มขึ้น
  ซึ่งเมื่อโครงการข้างต้นแล้วเสร็จในอีก 4-6 ปีข้างหน้า
  จะทำให้บริษัทขยายความสามารถในการให้บริการผู้ป่วยใน จาก 554 เตียง เป็น 650
  เตียงและผู้ป่วยนอกจากประมาณ 3,500 คนต่อวันเป็น 6,000 คนต่อวัน

 

การขยายการลงทุนในต่างประเทศ

  บริษัทมีนโยบายขยายการลงทุนในต่างประเทศผ่านบริษัทบำรุงราษฎร์ อินเตอร์เนชั่นแนล จำกัด
  บริษัทร่วมซึ่งบริษัทถือหุ้นอยู่ 31.5 % โดยแต่ละโครงการของบริษัทบำรุงราษฎร์
  อินเตอร์เนชั่นแนล จำกัด มีแผนการขยายธุรกิจดังต่อไปนี้

1.  บริษัทเอเชียน ฮอลพิทอล อิงค์ (AHI) ในประเทศฟิลิปปินส์ ซึ่งขณะนี้มีขนาด 253 เตียง
    และมีอัตราการให้บริการใกล้เคียงกับความสามารถในการให้บริการ AHI
    จึงมีแผนที่จะขยายพื้นที่ให้บริการทั้งผู้ป่วยนอกและผู้ป่วยใน โดยสร้างอาคาร 14
    ชั้นบนที่ดินปัจจุบันเพื่อขยายพื้นที่ในการให้บริการเป็น 350 เตียง
    โดยคาดว่าอาคารใหม่จะสร้างเสร็จ และเปิดให้บริการ 3 ชั้น ในปี 2553

2.  บริษัท บำรุงราษฎร์ ฮอลพิทอล ดูไบ: โรงพยาบาลบำรุงราษฎร์ ดูไบ มีขนาด 250 เตียง
    และปัจจุบันอยู่ระหว่างการก่อสร้าง โดยคาดว่าจะเริ่มเปิดให้บริการได้ในปี 2552

3.  บริษัท เอเชีย รีนัล แคร์ จำกัด (ARC): ในอดีต ARC ขยายธุรกิจโดยการเข้าซื้อคลินิก
    และการเปิดคลินิกใหม่เพิ่ม บริษัทบำรุงราษฎร์ อินเตอร์เนชั่นแนล จำกัด
    มีโครงการที่จะเพิ่มจำนวนคลินิกอย่างรวดเร็วต่อไปในอีกสามปีข้างหน้า

  นอกจากการลงทุนในสามโครงการนี้ และสัญญาการบริหารโรงพยาบาลบำรุงราษฎร์ อัล มาฟรัก
  รัฐอาบู ดาบี สหรัฐอาหรับเอมิเรตส์แล้ว บริษัทบำรุงราษฎร์ อินเตอร์เนชั่นแนล จำกัด
  พร้อมด้วยพันธมิตรซึ่งมีเครือข่ายในแต่ละภูมิภาค ซึ่งรวมถึง Istithmar ในตะวันออกกลาง
  Temasek ในสิงคโปร์และเอเชียตะวันออกเฉียงใต้ และ Asia Financial Holdings
  ในจีนและเอเชียเหนือ
  จะร่วมกันหาโอกาสในการลงทุนใหม่ๆเพื่อขยายเครือข่ายของบริษัทบำรุงราษฎร์
  อินเตอร์เนชั่นแนล จำกัดในภูมิภาคต่อไป